b'\n_START_ARTICLE_\nVeliki vodomec\n_START_SECTION_\nTelesne zna\xc4\x8dilnosti\n_START_PARAGRAPH_\nZ 22 do 23 cm telesne dol\xc5\xbeine je najve\xc4\x8dji predstavnik svojega rodu. Osebki imajo \xc4\x8drno operjenost glave z \xc5\xbeivomodrimi konicami peres, rumenkasto belo liso okoli vratu in pod kljunom ter rde\xc4\x8derjave prsi in trebuh. Kljun je pri samcih v celoti \xc4\x8drn, pri samicah pa ima spodnja \xc4\x8deljustnica temnorde\xc4\x8do bazo. Podobno kot pri drugih vodomcih so noge rde\xc4\x8de, hrbet pa svetlomoder, medtem ko je rep temnej\xc5\xa1e modre barve.\n_START_SECTION_\nEkologija in raz\xc5\xa1irjenost\n_START_PARAGRAPH_\nZadr\xc5\xbeuje se ob manj\xc5\xa1ih vodotokih v zimzelenih gozdovih, goratih obmo\xc4\x8djih in soteskah, ob\xc4\x8dasno v bli\xc5\xbeini kmetijskih obmo\xc4\x8dij. Le izjemoma ga najdemo nad 1000 m nadmorske vi\xc5\xa1ine. Kot ostali vodomci lovi ribe in vodne \xc5\xbeu\xc5\xbeelke s potapljanjem, pri \xc4\x8demer pa se za razliko od njih v vodo po\xc5\xbeene iz gostega rastja, ne z izpostavljenega sedi\xc5\xa1\xc4\x8da.  Tudi sicer ga opisujejo kot pla\xc5\xa1nega pti\xc4\x8da._NEWLINE_Obmo\xc4\x8dje raz\xc5\xa1irjenosti obsega skrajni jug Kitajske, srednji in severni del Vietnama, Laos, Mjanmar in severozahod Tajske. V Butanu in severovzhodni Indiji je redek, iz Banglade\xc5\xa1a in vzhoda Nepala pa so znana samo posami\xc4\x8dna opa\xc5\xbeanja. Gostota populacije ni velika in v vsem obmo\xc4\x8dju raz\xc5\xa1irjenosti je pogost kve\xc4\x8djemu lokalno. Celotna \xc5\xa1tevil\xc4\x8dnost \xc5\xa1e ni bila ocenjena, vendar je zaradi redkosti in izgube habitatov opredeljen kot potencialno ogro\xc5\xbeena vrsta po kriterijih Svetovne zveze za varstvo narave.'